แนะรอตลาดดิ่งซื้อกองทุนLTF
ฟิลลิปไอเอ็นจี มองหนี้ยูโรโซนทำตลาดแกว่ง กังวลต้นปีน้ำท่วม เศรษฐกิจโลกหลอกหลอน แนะรอซื้อ LTF ช่วงตลาดดิ่งลง
15 ธ.ค. 2554

ฟิลลิปไอเอ็นจี มองหนี้ยูโรโซนทำตลาดแกว่ง กังวลต้นปีน้ำท่วม เศรษฐกิจโลกหลอกหลอน แนะรอซื้อ LTF ช่วงตลาดดิ่งลง
นายสานุพงศ์ สุทัศน์ธรรมกุล นักวิเคราะห์กองทุนรวม บริษัทหลักทรัพย์ ฟิลลิป (ประเทศไทย) กล่าวว่า แนวโน้มสินทรัพย์ยังไม่ค่อยดี ในระยะสั้นมีโอกาสผันผวนต่อเนื่อง หลังจากสถาบันจัดอันดับความน่าเชื่อถือเตือนว่าอาจมีการปรับลดอันดับความน่าเชื่อถือของยูโรโซนลง เนื่องจากมองว่าข้อตกลงต่างๆ ของยุโรปยังไม่มากพอที่จะรับมือกับวิกฤตหนี้ยูโรโซนครั้งนี้ได้
สำหรับนักลงทุนที่จะซื้อกองทุนรวมหุ้นระยะยาว (LTF) แนะนำกองทุนเปิดเค สตราทีจิค ดีเฟ็นซีฟหุ้นระยะยาวปันผล ซึ่งใช้อนุพันธ์บริหารความเสี่ยง เนื่องจากมองว่าแม้ดัชนีจะผ่านแนวต้านสำคัญ 1,000 จุด แสดงให้เห็นถึงความแข็งแกร่ง แต่ยังกังวลภาพการลงทุนในช่วงต้นปีหน้า จากผลกระทบจากน้ำท่วมในประเทศและเศรษฐกิจโลก
ด้านบริษัทหลักทรัพย์จัดการกองทุน ไอเอ็นจี (ประเทศไทย) คาดว่าสัปดาห์นี้มีแนวโน้มที่จะแกว่งลงไปแถว 1,000 จุดได้ ดังนั้นควรรอหาจังหวะเลือกหุ้นเข้าซื้อเฉพาะเมื่อตลาดปรับตัวลงเท่านั้น
“ดัชนีจะยังแกว่งตัวลดลงต่อเนื่องจากปลายสัปดาห์ที่แล้ว เนื่องจากตลาดขยับขึ้นมารับข่าวการประชุม EU Summit ไปพอควรแล้ว ขณะที่ผลการประชุมจริงที่ออกมาเมื่อคืนวันที่ 9 ธ.ค. ไม่ได้มีมาตรการที่เกินกว่าที่ตลาดคาดการณ์ไว้ ทำให้นักลงทุนยังไม่มั่นใจว่ามาตรการต่างๆ ของ EU จะเพียงพอต่อการแก้ไขวิกฤติหนี้ยูโรโซนได้ รวมทั้งสถาบันจัดอันดับต่างๆ เตือนว่าอาจมีการปรับลดอันดับความน่าเชื่อถือของยูโรโซนลง”บลจ.ไอเอ็นจี ระบุ